Elon Musk

Elon Reeve Musk (født 1971) er en sørafrikansk-født canadisk-amerikansk gründer og forretningsmann, og tidligere hovedrådgiver til  Donald Trumps andre presidentperiode, og leder for forvaltningsorganet Department of Government Efficiency (DOGE), under den samme administrasjonen. 

Musk har grunnlagt flere firmaer, deriblant  SpaceX, Neuralink og The Boring Company, og er investor og direktør i Tesla, eier av X (tidligere Twitter) og medgrunnlegger i nettbanken X.com som senere fusjonerte med Confinity som står bak blant annet PayPal. Han var også den største eieren og styremedlem i SolarCity, som ble kjøpt av Tesla i 2016. I 2017 startet Musk The Boring Company for å bygge tunneler under Los Angeles. 

Musk hadde en cameorolle i filmen Iron Man 2 og en gjesteopptreden i TV-serien Big Bang Theory. Musk møtte i 2004 ingeniøren Martin Eberhard, og sammen planla de å bruke 25 millioner dollar til utvikle en elektrisk bil av roadster-typen innen to år og ha flere hundretusen biler på veien innen 2009. De brukte i stedet fire år og 140 millioner dollar.

 Bakgrunn 
Musk vokste opp i Sør-Afrika (Pretoria og Johannesburg) der faren Errol Musk var en driftig og begavet ingeniør. Errol Musk var medeier i smaragdgruver som han skal ha tjent godt på. Errol Musk uttalte at han var mot apartheid og sluttet seg til Progressive Federal party, men mente det var best med gradvis overgang til stemmerett for alle. Elon Musks morfar  Joshua Haldeman flyttet til Sør-Afrika i 1950 fordi han likte de nye apartheidregimet. Haldeman var på 1930-tallet leder av et lite kanadisk fascistparti som ville erstatte demokrati med et teknokratisk styre; partiet ble forbudt under andre verdenskrig som en sikkerhetsrisiko. Haldeman sonet 2 måneders fengsel for motstand mot krigen mot Tyskland. Etter andre verdenskrig fremmet Haldeman Sions vises protokoller, et antisemittisk falskneri. Errol Musk har uttalt at svigerforeldrene var så ekstreme at han sluttet å besøke dem.

Joshua Haldeman ble drept i en flyulykke da Elon var 3 år gammel. Elon Musk har hatt et nært forhold til moren og mormoren, mens han har tatt avstand fra faren som Elon har beskrevet som et "forferdelig menneske". Elon Musk har avvist påstander om at faren eide en smaragdgruve i Zambia. Foreldrene ble skilt da han var 10 år. Elon Musk minnes at han ble mye mobbet på skolen. På high school ble elevene forberedt til militærtjeneste ved blant annet marsjering i brune uniformer. Musk vokste opp i et overklassemiljø i Johannesburg, Pretoria og Durban, for en stor del adskilt fra fattige og svarte. Under oppveksten var dette miljøet preget av myndighetenes anti-svarte propaganda. Errol Musk var medlem av bystyret i Pretoria fra 1972. Ifølge Errol var Elon og hans søsken fullt klar over at apartheid var feil. Errol mener at apartheid lærte Elon å ikke diskriminere.

Han har, ifølge seg selv, Asperger syndrom, men dette er ikke offisielt diagnostisert.

Musk hadde en vanskelig oppvekst hos faren etter at foreldrene ble skilt. Han ble mobbet på skolen til han var omkring 15 år gammel og hadde vokst seg stor nok til å slå tilbake.

Moren Maye Musk (født Haldman) ble født i 1948 i Canada og flyttet med familien til Sør-Afrika da hun var barn. Hun nådde nesten til topps i Miss South Africa og arbeidet senere som fotomodell.
Han emigrerte på egen hånd til Canada 17 år gammel for å unngå militærtjeneste i apartheidstaten. De første årene i Canada levde han fra hånd til munn og bodde hos morens slektninger mens han overlevde på 1 dollar om dagen. Han var to år ved Queen’s University i Ontario, og deretter fullførte han en bachelorgrad i fysikk og økonomi ved University of Pennsylvania. Han fikk kanadisk statsborgerskap gjennom moren, som hadde beholdt sitt statsborgerskap. Musk ble statsborger i USA i 2002.

 Forretningsvirksomhet 
Musk begynte på doktorgraden ved Stanford, men hoppet av etter to dager for å drive forretning på internett. Han begynte med katalogtjenesten Zip2 og banktjenesten X.net, som sammenslått ble til PayPal. Sammen med broren Kimbal solgte han Zip2 til Compaq for 307 millioner dollar i 1999. Ifølge The New Yorker var nettofortjenesten på salg av Zip2 22 millioner dollar, mens PayPal ble solgt til eBay for 160 millioner dollar i 2002.

I september 2018 ble Elon Musk saksøkt av Securities and Exchange Commission (SEC) på grunn av en tweet fra Musk som påstod at finansiering var sikret for potensielt å ta Tesla privat. Ifølge søksmålet hadde Musk diskusjoner med utenlandske investorer i juli 2018 som aldri bekreftet viktige avtale-vilkår. SEC karakteriserte derfor tweeten hans som falsk, villedende og skadelig for investorer i Tesla, og de forsøkte å hindre Musk fra å fungere som administrerende direktør i børsnoterte selskaper.

Musk påstod at alle anklagene fra SEC var uberettigede, og han påstod at han aldri hadde gått på akkord med sin egen integritet. Som et resultat av hans handlinger, ble Musk og Tesla bøtelagt med 20 millioner dollar, og Musk ble tvunget til å trekke seg i tre år som styreleder i Tesla, men kunne bli sittende som administrerende direktør.

I januar 2021 meldte CNBC at Musk, etter en økning i verdsettingen av Tesla, var verdens rikeste person, med en nettoformue på over 185 milliarder dollar.

Elon Musk ble kritisert for sine offentlige kommentarer og sin opptreden i forbindelse med COVID-19-pandemien. Det ble påstått at han spredte feilinformasjon om viruset, herunder promoterte klorokin som probat botemiddel, og at han hadde hevdet at statistikken over antall døde i USA ble manipulert. I begynnelsen av pandemien påstod Musk at barn «praktisk talt var immune» mot korona-viruset. Musk kritiserte gjentatte ganger «lockdowns» i USA i forbindelse med viruset, og han brøt lokale ordre ved å gjenåpne Tesla-fabrikken.

 Politikk 
Musk var Donald Trumps største donor ved presidentvalget i USA i 2024. Trump gav Musk en lederrolle i Departementet for regjeringseffektivitet (DOGE), som ikke er et regulært departement som må ha Kongressens godkjenning. Musk var også en av donorene ved Trumps innsettelsesseremoni 20. januar 2025. Musk og de øvrige teknologi-milliardærene Jeff Bezos (Amazon), Mark Zuckerberg (Meta), Sundar Pichai (Alphabet) og Tim Cook (Apple) hadde alle prominente plasser under seremonien. Disse benevnes som oligarker.

Han har støttet forestilling om folkemord på hvite i fødelandet Sør-Afrika og konspirasjonsteori om den store utskiftningen. En av Musks nære samarbeidspartner, blant annet fra PayPal, er Roelof Botha, barnebarn av Pik Botha.

Musk har støttet Alternative für Deutschland foran forbundsdagssvalget i Tyskland i 2025.

 Gest etter innsettelsen av Donald Trump som president i 2025 
På en tilstelning i Capital One Arena i Washington D.C. etter innsettelsen av Donald Trump som president 20. januar 2025, gjorde Musk en bevegelse der han først slo seg på brystet, og deretter strakk armen oppover med flat hånd. Han gjentok denne bevegelsen en gang. Denne bevegelsen skapte reaksjoner i media, da flere sammenlignet bevegelsen med en nazihilsen. Etter hendelsen skrev Musk på sitt sosiale medium, X, at «dette 'alle er Hitler'-angrepet er sååå gammelt».

Privatliv

Fra tidlig på 2000-tallet til slutten av 2020 bodde Musk i California, hvor både Tesla og SpaceX ble grunnlagt. I 2020 flyttet han til Texas, og uttalte at California var blitt «selvtilfreds» med sin økonomiske suksess. Mens han var vert for Saturday Night Live i mai 2021, sa Musk at han har Asperger syndrom.

Anklager om seksuelt overgrep
I mai 2022 siterte Business Insider en anonym venn av en ikke navngitt SpaceX-kontrakt-flyvertinne som påsto at Musk hadde begått seksuelle overgrep i 2016. Kilden hevdet at Musk, SpaceX og den tidligere flyvertinnen i november 2018 inngikk en sluttavtale der flyvertinnen fikk utbetalt  dollar mot å forplikte seg til ikke å saksøke ham. Musk avviste påstanden som politisk motivert. Etter utgivelsen av Business Insider-artikkelen falt Teslas aksjer med mer enn seks prosent og reduserte Musks nettoformue med ti milliarder dollar.

 Utmerkelser 
I 2017 var Musk en av fire næringslivsledere som ble tildelt Oslo Business for Peace Award.

 Fotnoter 

 Referanser 

 Litteratur 


 Eksterne lenker 






Kategori:Personer fra Pretoria
Kategori:Milliardærer
Kategori:Gründere
Kategori:Ingeniører
Kategori:Oppfinnere